b'\n_START_ARTICLE_\nLlewellyn Hilleth Thomas\n_START_SECTION_\n\xc5\xbdivljenje in delo\n_START_PARAGRAPH_\nThomas je najbolj znan po svojem delu v atomski fiziki. Odkril je pojav, imenovan po njem, Thomasovo precesijo, popravek spinsko-orbitalne interakcije v kvantni mehaniki, ki upo\xc5\xa1teva relativisti\xc4\x8dno podalj\xc5\xa1anje \xc4\x8dasa med elektronom in jedrom vodikovega atoma. Znan je tudi po delu statisti\xc4\x8dnega modela atoma, ki sta ga kasneje razvila Dirac in von Weizs\xc3\xa4cker. Kot Thomas-Fermijev model iz leta 1927 je bil predhodnik kvantnomehanske metode elektronske strukture sistemov ve\xc4\x8d teles (funkcionalna teorija gostote)._NEWLINE_\xc5\xa0tudiral je na Univerzi v Cambridgeu, kjer je diplomiral leta 1924. Tu je tudi opravil magisterij leta 1927 in doktoriral leta 1928. Pojav Thomasove precesije je opisal leta 1926 pri opisovanju razlike med napovedmi teorije spinsko-orbitalne vezi in eksperimentalnimi izsledki._NEWLINE_V letu 1929 je postal profesor fizike na Univerzi Ohia v Athensu, kjer je ostal do leta 1943. Leta 1933 se je poro\xc4\x8dil z Naomi Estelle Frech. Med letoma 1943 in 1945 je raziskoval na podro\xc4\x8dju balistike na Aberdeenskem presku\xc5\xa1evalnem poligonu v Marylandu. Leta 1946 se je priklju\xc4\x8dil Watsonovemu znanstvenemu ra\xc4\x8dunskemu laboratoriju na Univerzi Columbia, kjer je delal do leta 1968. Ameri\xc5\xa1ka Nacionalna akademija znanosti (NAS) ga je leta 1958 izbrala za svojega \xc4\x8dlana. Od leta 1968 je bil gostujo\xc4\x8di profesor na Dr\xc5\xbeavni univerzi Severne Karoline (NCSU) v Raleighu, kjer je ostal do upokojitve leta 1976.'